**POZIV K SODELOVANJU NA USPOSABLJANJU ZA IZVAJANJE KOMBINIRANE STARŠ – OTROK KOGNITIVNO - VEDENJSKE TERAPIJE**

(angl. CPC-CBT Combined Parent – Child Cognitive Behavioral Therapy)

**Uvod**

Ministrstvo za pravosodje je konec novembra 2019 podpisalo Statut PROMISE Barnahus mreže. Projekt PROMISE je s finančno podporo Evropske komisije postavil temelje sodelovanja na področju vzpostavljanja MDMI (multidisciplinarna in medinstitucionalna obravnava) služb v Evropi. S statutom PROMISE Barnahus mreže so ustanovni člani iz trinajstih držav določili osnovna pravila delovanja mreže. V okviru projekta PROMISE so bili izdelani tudi Evropski standardi kakovosti za model Barnahus: Smernice za MDMI obravnavo otrok, ki so žrtve nasilja ali priče nasilju. Ministrstvo kot partner v projektu PROMISE 3, ki se sofinancira iz Programa Evropske unije za pravice, enakost in državljanstvo, zagotavlja tudi usposabljanja za krizno in psihosocialno pomoč otrokom - žrtvam, pričam ali storilcem kaznivih dejanj ter njihovim družinam. Konkretno gre za psihosocialno pomoč v obliki izvajanja kombinirane starš-otrok kognitivne vedenjske terapije (ang. CPC-CBT).

**Predstavitev programa**

Kombinirano starš – otrok kognitivno vedenjsko terapijo (CPC-CBT) so razvili v Cares-Institut v New Jersey-u (ZDA). Gre za akreditirano usposabljanje, v katerem terapevti pridobijo kompetence za izvajanje terapevtskega programa za otroke in njihove starše (ali skrbnike), v družinah, kjer starši uporabljajo neustrezne nasilne vzgojne pristope. Od leta 2006 se CPC-CBT izvaja v različnih državah in v zadnjem obdobju je bila tudi na Švedskem opravljena evalvacija učinkovitosti pristopa, ki kaže obetavne rezultate. Ugotavljajo, da otroci kažejo manj znakov travmatiziranosti in izboljšano duševno zdravje otrok ter staršev. Thulin (2019) navaja, da uporaba CPC-CBT (ki se osredotoča na otrokovo pripoved o travmi in posledicah nasilja) vodi k zmanjšanju nasilja znotraj družine, hkrati pa se odnos med otroki in starši izboljša. Simptomi travmatiziranosti med otroki so se zmanjšali ali izginili. Učinki programa so vztrajali tudi po šestih mesecih po zaključku programa. CPC-CBT je za otroke, ki so živeli v strahu pred nasiljem, predstavljal točko spremembe, ko so lahko končno zaživeli brez nasilja.

CPC-CBT je na priročniku zasnovan KVT pristop za družine, v katerih se pojavlja zloraba otrok in v katerih je bilo ocenjeno, da se stiki med otroki in starši lahko ohranijo. Obravnava vključuje družine v izvenbolnišnični obravnavi, individualno ali v skupini, ki poteka tedensko, vsaj 16 tednov. Otroci in starši delajo individualno in skupaj. Vsako srečanje se konča s skupnim delom otroka s starši z namenom integracije in urjenja novih veščin in strategij.

Obravnava temelji na različnih temah. Raziskave so pokazale, da so te vsebine pomembne komponente dela z družinami. Teme pri delu z otrokom so na primer psihoedukacija o fizični zlorabi in odzivih po njej ter pomoč otroku pri razumevanju, izražanju in obvladovanju čustev, predelava travme, varnostni načrt in trening socialnih veščin. Teme v okviru starševske terapije so na primer psihoedukacija o fizični zlorabi in odzivih po njej, starševske strategije, prevzemanje odgovornosti za nasilje, varnostni načrt in sprejemanje otrokove izpovedi o travmi.

**Opis usposabljanja**

Nudenje pomoči fizično zlorabljenim otrokom skupaj z njihovimi starši, ki so izvajali to nasilje, je zelo velika odgovornost. CPC-CBT je dokazano učinkovit model terapije, s predpostavko, da so terapevti dobro seznanjeni z modelom in da izvajajo vse korake, ki so v modelu predvideni. Usposabljanje je razdeljeno na štiri sklope (seminarje), ki se znotraj terapije osredotočajo na različne faze. Vzporedno z usposabljanjem bodo udeleženci ob superviziji delali z eno družino. Sklopi v usposabljanju se izvajajo v živo, na ta način imajo udeleženci najboljše pogoje za urjenje in pridobivanje zaupanja v pristop, ki je potreben, da lahko delamo z družino, se osredotočamo hkrati na otrokovo izpoved o travmi in ohranjamo pozornost na nasilju.

**Vsebina usposabljanja**

Tekom usposabljanja teorijo povezujemo s praktično izvedbo. Začetna točka je CPC-CBT priročnik, ki opisuje vključene teme in elemente, ki so potrebni v vsaki seansi. Krajša predavanja so združena s skupinskim delom in praktičnimi vložki. Poudarek je na urjenju različnih delov terapije in spremljajoči refleksiji.

Po zaključku usposabljanja bodo imeli udeleženci dobro poznavanje različnih teorij, na katerih temelji CPC-CBT, prav tako bodo imeli več znanja o praktičnem izvajanju CPC-CBT. Udeleženci bodo zaključili terapijo z eno družino pod supervizijo. Cilj usposabljanja je pridobitev certifikata za CPC-CBT terapevta. Izvajalci usposabljanja so certificirani CPC-CBT učitelji s Švedske, z obsežnimi kliničnimi izkušnjami družinske terapije in CPC-CBT.

**Obseg usposabljanja**

Pred začetkom usposabljanja bo uvodno srečanje na daljavo z namenom odgovarjanja na morebitna praktična vprašanja. Usposabljanje (trening) zahteva približno en dan na teden. Vključuje:

* 4 seminarje (1-4)
* Priprava in študij gradiv
* CPC-CBT terapija ene družine tekom usposabljanja z obsegom najmanj 16 tednov
* 12 supervizij na daljavo

Seminarji 1-3 potekajo v živo, okvirno se začnejo prvi dan popoldne, končajo pa tretji dan opoldne. Seminar 4 se začne popoldan prvi dan in konča opoldne naslednji dan.

Udeleženci usposabljanja bodo imeli dostop do spletne strani CPC-CBT projekta, kjer se lahko deli dokumente, postavlja vprašanja in diskutira.

**Izpit / pridobitev certifikata**

Za pridobitev naziva CPC-CBT terapevt, morajo udeleženci zagotoviti 80% prisotnost na usposabljanjih in na vseh supervizijah. Zaključeno je potrebno imeti CPC-CBT obravnavo ene družine pod supervizijo, kot otrokov ali staršev terapevt. Udeleženci morajo napisati tudi poročilo z opisom enega srečanja, pri čemer se osredotočijo na eno temo. Pisno poročilo mora vključevati načrtovanje in implementacijo izbrane terapevtske seanse, terapevtovo refleksijo in citiranje obvezne literature. Koordinator usposabljanja je skupaj z učitelji odgovoren za izvedbo izpita oz. pridobitev certifikata.

**Pogoji za udeležbo**

* Zaključen študij psihologije (najmanj osme ravni v skladu z zakonom, ki ureja slovensko ogrodje kvalifikacij), ki se izkazuje s predložitvijo kopije listine.
* Osnovno predznanje iz kognitivno-vedenjske terapije (Praktikum 1).\*
* Znanje angleškega jezika na višji ravni.
* Izvedba terapije je možna v okviru delovnega mesta.
* Udeleženec ima možnost izvajanja terapij z najmanj eno družino tekom usposabljanja.
* Izkušnje z delom z otroki vsaj tri leta.
* Udeleženec si sam priskrbi dodatna gradiva in pripomočke, ki se uporabljajo tekom terapije, npr. namiznih iger, knjig, barvic ipd.
* Udeleženec se zaveže zaključiti usposabljanje.
* Udeleženec se zaveže sodelovati s Hišo za otroke do 8 ur mesečno do konca leta 2024 (priložen osnutek dogovora)

\*Če udeleženec tega pogoja nima izpolnjenega, bo lahko opravil Praktikum 1 tekom usposabljanja.

*\*\* V tem dokumentu uporabljeni izrazi, ki se nanašajo na osebe in so zapisani v moški slovnični obliki, so uporabljeni kot nevtralni za ženski in moški spol.*

**Program usposabljanja**

Podroben program usposabljanja bo poslan udeležencem pred začetkom usposabljanja.

**Koordinator usposabljanja**: Bengt Söderström

**Koordinatorica usposabljanja v Sloveniji**: dr. Mateja Hudoklin

**Učitelji:** Linda Eriksson, Emma Andersson, Elisabet Kjellander

**Število udeležencev usposabljanja:** 21

**Datumi:** jesen in zima 2022/2023

Seminar 1: 29.9. – 1.10.2022 (16 ur)

Seminar 2: 10.11. – 12.11.2022 (16 ur)

Seminar 3: 15.12. – 17.12.2022 (16 ur)

Seminar 4: 27.1. – 28.1.2023 (10 ur)

**Lokacija usposabljanja**

Ljubljana, točen naslov bo sporočen naknadno.

**Stroški**

Stroške usposabljanja, vključno z osnovno literaturo, krije Ministrstvo za pravosodje v okviru projekta PROMISE 3, ki se sofinancira iz Programa Evropske unije za pravice, enakost in državljanstvo. Ostale stroške (stroški obrokov, potni stroški ali stroški nastanitev) krijejo udeleženci sami.

**Jezik**

Usposabljanje bo potekalo v angleškem jeziku.

**Prijava**

Prijavo skupaj s CV in kopijo listine o zaključku študija pošljete na Ministrstvo za pravosodje, na naslov: [gp.mp@gov.si](mailto:gp.mp@gov.si), z navedbo v Zadevi sporočila: »Projekt PROMISE 3 – CPC-CBT usposabljanje«, **do 5.9.2022.**

Ker je namen usposabljanja omogočiti lažji dostop do storitev terapij čim večjemu številu državljanov, bo v primeru večjega števila prijav kriterij za izbor udeležencev tudi kraj izvajanja terapij po usposabljanju.

Prilogi:

* Priloga 1: Prijava
* Priloga 2: Osnutek dogovora o sodelovanju